Μια απόφαση… έκπληξη για την Ελλάδα, πήρε η Ευρωπαϊκή Κεντρική Τράπεζα (ΕΚΤ). Συγκεκριμένα, αποφάσισε να αποδεσμεύσει ελληνικό χρυσό αξίας ενός δισ. ευρώ και θα «επιστραφούν» στη χώρα μας 113 τόνοι.

Οπως προκύπτει από σχετική απόφαση του διοικητικού συμβουλίου της ΕΚΤ, με ημερομηνία 26 Ιουλίου, η συμφωνία των κεντρικών τραπεζών, που κρίθηκε αναγκαία πριν από μία 20ετία, προκειμένου να εξασφαλισθεί η ισοτιμία, θα παύσει να ισχύει μετά τις 26 Σεπτεμβρίου.

Σύμφωνα με τον eleftherostypos.gr, «αυτή η απόφαση ελήφθη με την επιφύλαξη των αρμοδιοτήτων κάθε εθνικής κεντρικής τράπεζας, όσον αφορά στη διαχείριση των αποθεμάτων χρυσού της», επισημαίνεται χαρακτηριστικά.

Με βάση τον ισολογισμό της Τράπεζας της Ελλάδος (ΤτΕ), την 30ή Ιουνίου 2019 τα διαθέσιμα και οι απαιτήσεις σε χρυσό φτάνουν τα έξι δισ. ευρώ, με το 1/6 εξ αυτών να έχει… εκχωρηθεί στην ΕΚΤ.

Αξίζει να επισημανθεί πως σχεδόν το ήμισυ αυτών των διαθεσίμων σε χρυσό βρίσκεται στο θησαυροφυλάκιο της εγχώριας εποπτικής αρχής, ενώ το υπόλοιπο φυλάσσεται στην Τράπεζα της Αγγλίας, στην Ομοσπονδιακή Τράπεζα της Νέας Υόρκης, στις ΗΠΑ και στην Ελβετία.

Η κατάταξη

Σύμφωνα με τα τελευταία διαθέσιμα στοιχεία του Διεθνούς Νομισματικού Ταμείου (ΔΝΤ) και του Παγκόσμιου Συμβουλίου Χρυσού (World Gold Council), οι 10 χώρες με τα μεγαλύτερα αποθέματα χρυσού είναι οι εξής:

1. ΗΠΑ: 8.133,5 τόνοι.

2. Γερμανία: 3.369,7 τόνοι.

3. Ιταλία: 2.451,8 τόνοι.

4. Γαλλία: 2.436 τόνοι.

5. Ρωσία: 2.150,5 τόνοι.

6. Κίνα: 1.874,3 τόνοι.

7. Ελβετία: 1.040 τόνοι.

8. Ιαπωνία: 765,2 τόνοι.

9. Ολλανδία: 612,5 τόνοι.

10. Ινδία: 608,7 τόνοι.

Η Ελλάδα καταλαμβάνει την 33η θέση παγκοσμίως από πλευράς ποσότητας χρυσού.